CELEX: 32013R0781
Language: lv
Date: 2013-08-14 00:00:00
Title: Komisijas Īstenošanas regula (ES) Nr. 781/2013 ( 2013. gada 14. augusts ), ar ko groza Īstenošanas regulu (ES) Nr. 540/2011 attiecībā uz darbīgas vielas fipronila apstiprināšanas nosacījumiem un tādu sēklu izmantošanas un tirdzniecības aizliegšanu, kas apstrādātas ar minēto darbīgo vielu saturošiem augu aizsardzības līdzekļiem  Dokuments attiecas uz EEZ

15.8.2013   
            
            
               LV
            
            
               Eiropas Savienības Oficiālais Vēstnesis
            
            
               L 219/22
            
         KOMISIJAS ĪSTENOŠANAS REGULA (ES) Nr. 781/2013
   (2013. gada 14. augusts),
   ar ko groza Īstenošanas regulu (ES) Nr. 540/2011 attiecībā uz darbīgas vielas fipronila apstiprināšanas nosacījumiem un tādu sēklu izmantošanas un tirdzniecības aizliegšanu, kas apstrādātas ar minēto darbīgo vielu saturošiem augu aizsardzības līdzekļiem
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 21. panta 3. punktā minēto pirmo alternatīvu, 49. panta 2. punktu un 78. panta 2. punktu,
   tā kā:
   
               (1)
            
            
               ar Komisijas Direktīvu 2007/52/EK (2) darbīgo vielu fipronilu iekļāva Padomes 1991. gada 15. jūlija Direktīvas 91/414/EEK par augu aizsardzības līdzekļu laišanu tirgū (3) I pielikumā.
            
         
               (2)
            
            
               Ar Komisijas Direktīvu 2010/21/ES (4) grozīja Direktīvas 91/414/EEK I pielikumu attiecībā uz īpašiem noteikumiem saistībā ar fipronilu.
            
         
               (3)
            
            
               Direktīvas 91/414/EEK I pielikumā iekļautās darbīgās vielas uzskata par apstiprinātām saskaņā ar Regulu (EK) Nr. 1107/2009, un tās ir uzskaitītas pielikuma A daļā Komisijas 2011. gada 25. maija Īstenošanas regulā (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (5).
            
         
               (4)
            
            
               Balstoties uz jaunu, no Itālijas saņemtu informāciju par tādu risku medus bitēm, ko izraisa ar fipronilu saturošiem augu aizsardzības līdzekļiem apstrādātas apvalkotas kukurūzas sēklas, Komisija nolēma pārskatīt minētās darbīgās vielas apstiprinājumu. Saskaņā ar Regulas (EK) Nr. 1107/2009 21. panta 2. punktu Komisija lūdza Eiropas Pārtikas nekaitīguma iestādei (turpmāk “Iestāde”) sniegt zinātnisku un tehnisku palīdzību, lai novērtētu šo jauno informāciju un pārskatītu fipronila riska novērtējumu saistībā ar tā ietekmi uz bitēm.
            
         
               (5)
            
            
               Iestāde 2013. gada 27. maijā paziņoja savu secinājumu par fipronila riska novērtējumu saistībā ar bitēm (6).
            
         
               (6)
            
            
               Iestāde konstatēja, ka, darbīgo vielu fipronilu saturošus augu aizsardzības līdzekļus lietojot kā sēklu apstrādes līdzekli kukurūzai, pastāv augsts akūts risks bitēm. Konkrētāk, Iestāde atklāja tādu augstu akūtu risku bitēm, ko izraisa putekļi. Pie tam attiecībā uz vairākām kultūrām nevarēja izslēgt nepieļaujamu akūtu vai hronisku ietekmi uz koloniju dzīvotspēju un attīstību. Turklāt Iestāde konstatēja, ka attiecībā uz katru novērtēto lietojuma veidu trūkst pilnīgas informācijas, jo īpaši attiecībā uz tādu ilgtermiņa risku medus bitēm, ko izraisa putekļu iedarbība, putekšņos un nektārā esošu atlieku un gutācijas šķidruma potenciāla iedarbība, un pēckultūrās, nezālēs un augsnē esošo atlieku iedarbība.
            
         
               (7)
            
            
               Ņemot vērā jaunākās zinātnes un tehnikas atziņas, Komisija uzskatīja, ka ir norādes par to, ka daži apstiprinātie fipronila lietošanas veidi vairs neatbilst Regulas (EK) Nr. 1107/2009 4. pantā noteiktajiem apstiprināšanas kritērijiem saistībā ar to ietekmi uz bitēm un ka nevar izslēgt augstu risku bitēm, ja vien nepiemēro turpmākus ierobežojumus.
            
         
               (8)
            
            
               Komisija aicināja pieteikuma iesniedzēju iesniegt komentārus.
            
         
               (9)
            
            
               Dalībvalstis un Komisija Pārtikas aprites un dzīvnieku veselības pastāvīgajā komitejā pārskatīja Iestādes secinājumu, un 2013. gada 16. jūlijā tas tika pabeigts un pievienots kā papildinājums pārskata ziņojumam par fipronilu.
            
         
               (10)
            
            
               Komisija ir secinājusi, ka nevar izslēgt augstu risku bitēm, ja vien nepiemēro turpmākus ierobežojumus.
            
         
               (11)
            
            
               Ir apstiprināts, ka darbīgā viela fipronils ir uzskatāma par apstiprinātu saskaņā ar Regulu (EK) Nr. 1107/2009. Tomēr, lai samazinātu iedarbību uz bitēm, ir lietderīgi ierobežot fipronilu saturošu augu aizsardzības līdzekļu lietošanu un noteikt īpašus riska mazināšanas pasākumus bišu aizsardzībai. Konkrētāk, fipronilu saturošu augu aizsardzības līdzekļu lietošana būtu jāierobežo, atļaujot tos lietot tikai sēšanai siltumnīcās paredzētu sēklu apstrādei, kā arī tādu puravu, sīpolu, šalotu un Brassica grupas dārzeņu sēklu apstrādei, ko paredzēts sēt uz lauka un novākt pirms ziedēšanas. Kultūras, kas tiek novāktas pirms ziedēšanas, netiek uzskatītas par pievilcīgām bitēm.
            
         
               (12)
            
            
               Saistībā ar pieteikumiem par fipronilu, kurus drīkst apstiprināt saskaņā ar Regulu (ES) Nr. 540/2011, ir lietderīgi pieprasīt papildu apstiprinošu informāciju.
            
         
               (13)
            
            
               Tādēļ būtu attiecīgi jāgroza Īstenošanas regula (ES) Nr. 540/2011.
            
         
               (14)
            
            
               Ir konstatēti tādi riski bitēm, kurus izraisa apstrādātas sēklas, jo īpaši putekļu iedarbības rezultātā saistībā ar lietošanu kukurūzai. Ņemot vērā ar apstrādātu sēklu lietošanu saistītos riskus, būtu jāaizliedz ar fipronilu saturošiem augu aizsardzības līdzekļiem apstrādātu sēklu izmantošana un laišana tirgū, izņemot lietošanu sēklām, kas paredzētas sēšanai siltumnīcās, kā arī tādu puravu, sīpolu, šalotu un Brassica grupas dārzeņu sēklu apstrādei, ko paredzēts sēt uz lauka un novākt pirms ziedēšanas. Kamēr nav iesniegta trūkstošā informācija par apstrādātu saulespuķu sēklu izmantošanu, ir lietderīgi piemērot tādus pašus pasākumus, kā attiecībā uz kukurūzu.
            
         
               (15)
            
            
               Dalībvalstīm būtu jāatvēl laiks tādu augu aizsardzības atļauju atsaukšanai, kas satur fipronilu.
            
         
               (16)
            
            
               Jebkuram pagarinājuma periodam, ko dalībvalstis saskaņā ar Regulas (EK) Nr. 1107/2009 46. pantu piešķir fipronilu saturošiem augu aizsardzības līdzekļiem, būtu jābeidzas ne vēlāk kā 2014. gada 28. februārī. Attiecīgi aizliegums laist tirgū apstrādātas sēklas būtu jāpiemēro no 2014. gada 1. marta, lai nodrošinātu pietiekami ilgu pārejas periodu.
            
         
               (17)
            
            
               Divu gadu laikā no šīs regulas spēkā stāšanās dienas, Komisija sāks pārskatīt jauno zinātnisko informāciju, ieskaitot jaunos pētījumus, un informāciju par jaunu līdzekļu sastāvu, ko tā saņēmusi no pieteikuma iesniedzējiem.
            
         
               (18)
            
            
               Regulas (EK) Nr. 1107/2009 36. panta 3. punkts nosaka, ka dalībvalstis konkrētos gadījumos var piemērot turpmākus riska mazināšanas pasākumus vai ierobežojumus attiecībā uz fipronilu saturošu augu aizsardzības līdzekļu laišanu tirgū vai izmantošanu. Dalībvalstīm saskaņā ar Regulas (EK) Nr. 1107/2009 71. pantu ir paredzēta iespēja veikt ārkārtas pasākumus attiecībā uz tādu sēklu laišanu tirgū un izmantošanu, kas ir apstrādātas ar fipronilu saturošiem augu aizsardzības līdzekļiem.
            
         
               (19)
            
            
               Sēklas, kuras apstrādātas ar fipronilu saturošiem augu aizsardzības līdzekļiem, kam piemēro šīs regulas 1. pantā norādītos ierobežojumus, var izmantot eksperimentos un izmēģinājumos pētniecības vai izstrādes mērķiem saskaņā ar Regulas (EK) Nr. 1107/2009 54. pantu.
            
         
               (20)
            
            
               Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
            
         IR PIEŅĒMUSI ŠO REGULU.
   1. pants
   Grozījums Īstenošanas regulā (ES) Nr. 540/2011
   Īstenošanas regulas (ES) Nr. 540/2011 pielikumu groza saskaņā ar šīs regulas pielikumu.
   2. pants
   Aizliegums laist tirgū apstrādātas sēklas
   Aizliegts laist tirgū un lietot tādu kultūru sēklas, kas apstrādātas ar fipronilu saturošiem augu aizsardzības līdzekļiem, izņemot sēklas, kas paredzētas sēšanai siltumnīcās, kā arī tādu puravu, sīpolu, šalotu un Brassica grupas dārzeņu sēklas, ko paredzēts sēt uz lauka un novākt pirms ziedēšanas.
   3. pants
   Pārejas noteikumi
   Dalībvalstis saskaņā ar Regulu (EK) Nr. 1107/2009 līdz 2013. gada 31. decembrim vajadzības gadījumā groza vai atsauc spēkā esošās atļaujas tādiem augu aizsardzības līdzekļiem, kas satur fipronilu kā darbīgo vielu.
   4. pants
   Pagarinājuma periods
   Jebkurš pagarinājuma periods, ko dalībvalstis piešķir saskaņā ar Regulas (EK) Nr. 1107/2009 46. pantu, ir iespējami īss un beidzas ne vēlāk kā 2014. gada 28. februārī.
   5. pants
   Stāšanās spēkā
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī, un to piemēro no minētās dienas.
   Tomēr 2. pantu piemēro no 2014. gada 1. marta.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2013. gada 14. augustā
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 309, 24.11.2009., 1. lpp.
   
      (2)  OV L 214, 17.8.2007., 3. lpp.
   
      (3)  OV L 230, 19.8.1991., 1. lpp.
   
      (4)  OV L 65, 13.3.2010., 27. lpp.
   
      (5)  OV L 153, 11.6.2011., 1. lpp.
   
      (6)  Eiropas Pārtikas nekaitīguma iestāde; Secinājums par darbīgās vielas fipronila pesticīdu riska novērtējuma salīdzinošo pārskatīšanu. The EFSA Journal (2013); 11(5):3158. [51. lpp.]; doi:10.2903/j.efsa.2013.3158. Pieejams tiešsaistē: www.efsa.europa.eu/efsajournal.
   
      PIELIKUMS
      
         Grozījumi Īstenošanas regulas (ES) Nr. 540/2011 pielikumā
      
      Īstenošanas regulas (ES) Nr. 540/2011 pielikuma A daļas 157. rindā par fipronilu aili “Īpaši noteikumi” aizstāj ar šādu:
      
         “A   DAĻA
         Var atļaut izmantot tikai kā insekticīdu sēklu apstrādē. Atļauts izmantot tikai sēklām, kas paredzētas sēšanai siltumnīcās, kā arī tādu puravu, sīpolu, šalotu un Brassica grupas dārzeņu sēklām, ko paredzēts sēt uz lauka un novākt pirms ziedēšanas.
         B   DAĻA
         Lai īstenotu Regulas (EK) Nr. 1107/2009 29. panta 6. punktā minētos vienotos principus, ņem vērā pārskata ziņojuma secinājumus par fipronilu un jo īpaši tā I un II papildinājumu, ko Pārtikas aprites un dzīvnieku veselības pastāvīgā komiteja pabeidza 2007. gada 15. martā, un pārskata ziņojuma papildinājuma secinājumus par fipronilu, ko Pārtikas aprites un dzīvnieku veselības pastāvīgā komiteja pabeidza 2013. gada 16. jūlijā.
         Šajā vispārējā novērtējumā dalībvalstis īpašu uzmanību pievērš:
         
                     a)
                  
                  
                     realizācijā nonākušo līdzekļu iepakojumam, lai izvairītos no attiecīgo līdzekļu fotodegradācijas;
                  
               
                     b)
                  
                  
                     iespējamai gruntsūdeņu piesārņošanai, jo īpaši ar metabolītiem, kas ir noturīgāki nekā pamatsavienojumi, gadījumos, kad darbīgo vielu lieto reģionos ar sensitīvu augsni, un/vai klimatiskajiem apstākļiem;
                  
               
                     c)
                  
                  
                     graudēdāju putnu, zīdītāju un ūdens organismu, kā arī nemērķa posmkāju un medus bišu aizsardzībai.
                  
               Dalībvalstis nodrošina arī to, ka:
         
                     a)
                  
                  
                     sēklu apsmidzināšanu veic tikai profesionālās sēklu apstrādes telpās; šajās telpās izmanto labākās pieejamās metodes, lai samazinātu putekļu veidošanos sēklu apstrādes, glabāšanas un transportēšanas laikā;
                  
               
                     b)
                  
                  
                     lieto atbilstošu sējas aprīkojumu, lai nodrošinātu augstu saplūšanas pakāpi ar augsni, mazinātu noplūdes un mazinātu putekļu emisiju;
                  
               
                     c)
                  
                  
                     apstrādāto sēklu marķējumā ir ietverta norāde, ka sēklas ir apstrādātas ar fipronilu, un noteikti risku mazinoši pasākumi, kas paredzēti atļaujā;
                  
               
                     d)
                  
                  
                     vajadzības gadījumā tiek uzsāktas monitoringa programmas, lai pārbaudītu fipronila faktisko iedarbību uz bitēm platībās, ko intensīvi izmanto pārtiku meklējošās bites vai dravnieki.
                  
               Lietošanas nosacījumos attiecīgā gadījumā ietver riska mazināšanas pasākumus.
         Pieteikuma iesniedzējs iesniedz apstiprinošu informāciju par:
         
                     a)
                  
                  
                     risku tiem apputeksnētājiem, kas nav medus bites;
                  
               
                     b)
                  
                  
                     akūtu un ilgtermiņa risku koloniju dzīvotspējai un attīstībai, un tādu risku bišu periem, ko rada augu un augsnes metabolīti, izņemot augsnes fotolīzes metabolītus;
                  
               
                     c)
                  
                  
                     sēšanas laikā izraisītās putekļu noneses iespējamo iedarbību, kā arī akūto un ilgtermiņa risku koloniju dzīvotspējai un attīstībai, un risku bišu periem situācijās, kad bites meklē pārtiku putekļu noneses iedarbībai pakļautā veģetācijā;
                  
               
                     d)
                  
                  
                     akūtu un ilgtermiņa risku koloniju dzīvotspējai un attīstībai, un tādu risku bišu periem, ko rada pārtikas meklēšana kukaiņu medusrasā;
                  
               
                     e)
                  
                  
                     iespējamo gutācijas šķidruma iedarbību un akūto un ilgtermiņa risku koloniju dzīvotspējai un attīstībai, un risku bišu periem;
                  
               
                     f)
                  
                  
                     nektārā un putekšņos, kā arī pēckultūru vai nezāļu medusrasā un gutācijas šķidrumā esošo atlieku potenciālo iedarbību, kas vērojama uz lauka, tostarp par noturīgiem augsnes metabolītiem (RPA 200766, MB 46136 un MB 45950).
                  
               Pieteikuma iesniedzējs minēto informāciju līdz 2015. gada 30. martam iesniedz Komisijai, dalībvalstīm un Iestādei.”